रेहला (पलामू) :- रेहला के शुक्रबाजार में जुआ खेलने के दौरान हुये विवाद में एक व्यक्ति की पीटपीट कर व गला दबाकर हत्या कर दी गयी.घटना गुरुवार के सुबह 10 बजे की है.इस मामले में पुलिस तीन लोगों को हिरासत में लेकर पूछताछ कर रही है.मिली जानकारी के अनुसार मैनेजर राम उर्फ बहिरू राम (45) के घर के पास जुआरी लोग जुआ खेल रहे थे.मैनेजर राम ने अपने घर के पास जुआ खेलने से मना किया.लेकिन जुआरी नही माने.इसी बात पर विवाद बढ़ गया.चार लोग मिलकर मैनेजर राम को मारने-पीटने लगे.एक ने उसका गला दबा दिया.जबकि तीन लोग डंडे से उसके सर पर वार किया.जिसके चलते मैनेजर राम की मौत मौके पर ही हो गयी.सूचना मिलने पर रेहला पुलिस घटना स्थल पर पहुंची.पुलिस ने शव को कब्जे में कर पोस्टमार्टम हेतु मेदिनीनगर भेज दिया है.इस संबंध में मृतक के परिजन ने थाने में चार लोगों के खिलाफ नामजद प्रथमिकी दर्ज कराई है.जिसमे से महेंद्र कुमार,छोटू कुमार व संजय कुमार को पुलिस ने हिरासत में ले लिया है.जबकि एक नामजद आरोपी बिफन राम फरार है.रेहला पुलिस घटना का कारण जुआ में हुये विवाद को नकार रही है.पुलिस के अनुसार मैनेजर राम खुले में शौच गया था.किसी के घर के पास वह शौच कर दिया था.जिसके लेकर विवाद हुआ.इसी विवाद के बाद हत्या की घटना हुई.लेकिन ग्रामीणों की माने तो घटना का कारण जुआ खेलने के दौरान हुआ विवाद ही है.